## El Consell amplia el pressupost destinat a les ajudes per a reactivar el sector editorial afectat per les inundacions

*** El Ple modifica el decret aprovat el mes de desembre passat per a incrementar en 42.827 euros l’import de les ajudes, que se suma al milió d’euros ja autoritzat
* Esta modificació permet atendre les 39 sol·licituds de professionals i editorials afectades que complixen els requisits
* Les ajudes pretenen contribuir a la reimpressió i l’enquadernació de llibres publicats per editorials de la Comunitat Valenciana que es van perdre a conseqüència de les inundacions**

El Consell ha aprovat la modificació del Decret 198/2024, de 23 de desembre, que regula el procediment de concessió d’ajudes urgents per a empreses del sector editorial afectades per la dana, per a incrementar l’import en 42.827 euros.

Esta quantitat se suma a la que es va aprovar inicialment fins a l’import d’1.042.827 euros necessaris per a poder atendre les 39 sol·licituds presentades per professionals i editorials que complixen els requisits.

Estes ajudes tenen com a objectiu subvencionar els gastos relacionats amb la reimpressió i l’enquadernació, per a reposar els llibres danyats i destruïts a conseqüència de la riuada publicats tant en castellà com valencià per empreses editorials de la Comunitat Valenciana, amb la finalitat de facilitar la recuperació i reactivació del sector en les poblacions afectades.

**Cinc milions per al sector cultural afectat per la dana**

Cal recordar que, juntament amb la línia d’ajudes ampliada este dimecres, el Consell va aprovar un altre decret dotat amb cinc milions d’euros en ajudes per a les empreses i els professionals del sector cultural dirigides a la reparació i reposició de danys materials mobles necessaris per al desenrotllament de les activitats productives.

Així, la Conselleria d’Educació, Cultura, Universitats i Ocupació ha pagat en menys de tres mesos més del 98 % d’estes ajudes, que han beneficiat 238 indústries i professionals culturals, amb ajudes de fins a 90.000 euros.

Fecha: 07/05/2025